safouaneb/arywiki huggingface dataset:
ميريام سپيطيري ديبونو

ميريام سپيطيري ديبونو (ب لحروف اللاتينية: Myriam Spiteri Debono) (تزادت ف 25 اكتوبر 1952) هي سياسية مالطية، و الرايس رقم 11 و لحالي ديال مالطا. هي اول مرا من ݣوزو لي تنتاخبات ف هاد لمنصيب. ديبونو كانت لمتكلمة د دار لمومتيلين د مالطا (Speaker tal-Kamra tad-Deputati ta' Malta)، من 1996 ل 1998، هي اول مرا خدات هاد لمنصيب عاوتاني. لبدية و لكاريير ديالها. سپيطيري ديبونو تولدات ب سمية ميريام زاميت - Miriam Zammit ف ڤيكطوريا، ݣوزو. خدات التعليم لبتيدائي ف ݣوزو و دخلات لكولية مالطا فين قرات لادب النݣليزي و اللسانيات، تخرجات ف عام 1973، و صايبات لتيحاد د التلامد الشتيراكيين. زيد قرات لقانون و تخرجات كا نوطيرا پوبليك عام 1980. اول منصيب د لبيرو پوبليك خداتو كان منصيب رايسة مجلس التعاونيات، و كا عضو مؤسيس ف لجنة لموساواة بين الجنسين. كانت مترشحة ف حزب لعمال لمالطي ف 5 د النتيخابات لعامة (1981، 1987، 1992، 1996، 2003)، و لايني عمرها ما تنتاخبات كا عضو ف لبرلامان. وخا هاكداك، تنتاخبات كا اكزيكوتيڤ د لحزب ف عام 1982 و خدمات كا سكريطيرة د لپروپاݣانضا د لحزب. ديبونو خدمات كا رايسة د حزب لعمال ف قسم النسا بين 1993 و 1996. ف شتنبر 1996، تنصبات من عند لوزير اللول الفريد سانت كا متكلمة ب سمية دولة مالطا ف دار لمومتيلين. كانت اول مرا مالطية خدمات ف هاد لمنصيب و جا فبلاصتها انطون طابوني ف اكتوبر 1998. ف يناير 2023، ديبونو تعرضات ل منصيب لمكلفة ب السطونضار من عند لحزب لقومي، مي رفضات يرشحوها حيت شافت راسها مامناسباش و مامهتماش ب هاد لمنصيب. ديبونو مجوجة ب انطوني سپيطيري ديبونو، و عندهم 3 د لولاد، جورج، هيلينا و كريستينا. لفترة الرياسية ديالها. ف 21 مارس 2024، تّعلن بلي غاتكون متسابقة لولانية ل لمنصيب د الرايس د جمهورية مالطا. ف السيمانات لي موراها، هادشي تكونفيرما بصح ف واحد لبيان مشتارك جا من عند لبيرو د لوزير اللول و الزعيم د لمعارضة. دار لمومتيلين د مالطا صوتو ب ليجماع باش ينتاخبو سپيطيري ديبونو كا الرايس (رايسة) نمرة 11 د مالطا ف 27 مارس 2024، هادشي لي خلاها تكون اول رايس تنتاخب مور ليصلاحات الدستورية الجديدة د 2020، معا الشرط الجديد لمتجسد ف لموافقة د تلتين لبرلامان على لمترشح الرياسي. ديبونو هي تالت مرا خدمات كا رايسة د مالطا، بعد من اݣاطا باربارا و ماري لوويز كولييْرو پريكا. عاوتاني هي تالت شخص من ݣوزو تنصب ل هاد لخدمة، بعد من انطون بو دجاج و تشينسو طابوني. ديبونو بدات ف لمنصيب ديالها ف 4 ابريل 2024. ف لوقيتة د التنصيب ديالها، ݣرّات بلي هي طيكنوفوب؛ و عندها غير واحد لپورطابل كايتطوا و حاطة اسيسطو يقابل ليها لميساجات، و مخلية لادريسة د الايمايل ديالها عند راجلها يتكلف بيها.
صاراييڤو

صاراييڤو ولاّ ساراييڤو (بلبوصنية: Сарајево، ولاّ:Sarajevo) هي لعاصيما د لبوصنة ؤلهرسك و اكبر مدينة فيها. جات ف لوسط لغربي د لبلاد، ما بين الجبال د لالپ الدينارية، و كيدوز منها لواد د ميلياكا. تيسكنو فيها تقريبا ربع مليون د الناس، ويلا تجمعات مع النواحي ديالها تيوصلو ل نص مليون. دازو على صاراييڤو بزاف د لبلدان و لحضارات، و مخلطين فيها بزاف د التقافات. على داكشي تاتسمّا "لقدس د ؤروپا"، حيت فيها بزاف د الجوامع و لكنائس ديال لمسيحيين و ليهود. صاراييڤو هي اول مدينا ف ؤروپا، و تاني مدينا ف لعالم دخّلات الطرام ديال الضو، و كان هادشي ف 1885. هي معروفا تا حيت كانت هي لمدينا اللي بدات منها لحرب لعالمية لولة، حيت تمّا فين تّقتل ولي لعهد د النمسا. صاراييڤو هي لعاصيما د لبوصنة ؤلهرسك من نهار ستاقلات ف 1992، و فيها اكبر مطار دولي ف لبلاد. ف 1984، تنضّمات فيها لالعاب لاولمپية ديال الشتوا (ديك الساعة كانت محسوبا على يوݣوسلاڤيا).
كورينتي د الكناري

لكورينتي د الكناري هو واحد الكورينتي بحري بارد كيجري على طول الساحل الغربي ديال افريقيا. هاد الكورينتي موهم بزاف ل لمغريب ول لبلادات اللي حداه (موريتان، ساليڭان و كابو ڤيردي). المستقبل ديالو. العولاما كيقولو بلي الشونجمو اللي كايوقع للمنزلة ممكن ياثر على هاد الكورينتي فالمستقبل:
بانكوك

بانكوك (بالطايلاندية: กรุงเทพมหานคร - "كروونڭ ثيب ماڭا ناكون"، وباللغة التقليدية: กรุงเทพฯ - "كرونڭ ثيبي")، هي لعاصيما ديال طايلاند واكبر مدينا فيها. جات ف لوسط ديال لبلاد، على الديلطا د لواد د تشاو فرايا. لكبر ديالها تقريبا 1568. 7 و تيسكنو فيها شويا كتر من 9 د لمليون د الناس على حساب لاحصاء د 2021. بقوة ما فيها ديال لويدان الصغار و لقناطر، كاتسمّا "ڤونيز ديال الشرق". بدات بانكوك ك سونطر ديال البيع و الشرا صغير يامات مملكة ايوثايا ف لقرن الخمسطاعش، و بقات تاتكبر حتا ولاّت هي لعاصيما د لمملكة د ثونبوري ف عام 1767، و ديال لمملكة اللي جات مبعد منها (راتااناكوسين) من 1782. هي لعاصيما ديال لمملكة ديال طايلاند الجديدا من 1932. بانكوك فيها اكبر مطار ف طايلاند، و واحد من اكبر لمطارات ديال جنوب شرق اسيا.
لوس أنجلوس

لوس انجلوس (بنݣليزية: Los Angeles) ولاّ لوس انجليس ولاّ لوس انخيليس ولاّ ال اي هي مدينا ميريكانية، و سونطر د لمقاطعة اللي عندها نفس السمية. جات ف لغرب د لبلاد، ف لولاية د كاليفورنيا، على لمحيط لمهدن. هي وحدا من سونطرات الثقافية والاقتصادية والعلمية المهمة ف لولايات لمتاحدة لماريكانية. من جيهت السكان، لوس انجلوس هي اكبر مدينا ف كاليفورنيا و تاني اكبر مدينا ف ميريكان (من مورا نيو يورك). تاسسات لوس انجلوس ف 1781، و دخلات ف لولاية د كاليفورنيا ف 1850. تيسكنو فيها تقريبا 3. 9 مليون د الناس، و لكن الا تجمعات مع لبلايص اللي حداها، محسوبين باللّي تيسكنو فيها كتر من 18 لمليون واحد، و كاتسما لوس انجلوس لكبيرا. لوس انجلوس مدينا مهمة ف لعالم و وقعو فيها بزاف د لحوايج مهمين. نظّمات ال اي لالعاب لاولمپية جوج مرّات (1932 و 1984)، و تلعبات فيها لفينال د كاس لعالم 1994، اللي كانت ف لميريكان. لاصل د السمية. السمية د لمدينة هي بالصبليونية، و تاتعني "لملايكا". السمية لاصلية هي طويلة ("Pueblo de Nuestra Señora la Reina de Los Ángeles del Río de Porciúncula")، و تاتعني "الدوّار ديال لالا لعدرا لماليكا ديال لملايكا د واد پوركيينكولا".
كيپ تاون

كيپ تاون (بلينڭليزية: Cape Town - بلافريكانز: Kaapstad - بلخوسا: iKapa) هي مدينة ف جنوب افريقيا، و تاني اكبر مدينا ف لبلاد (من مورا جوهانسبورڭ). هي وحدا من لعواصم التلاتة د لبلاد (لعاصمة التشريعية، فيها بلاصة لبرلمان د جنوب افريقيا)، و اكبر مدينا ف لمنطقة د لكيپ الغربي، و تابعة للبلدية ديال كيپ تاون. جات ف لجنوب لغربي د لبلاد، و كيتلاقاو فيها لمحيط لاطلسي و لمحيط لهندي، اللي كاطّل عليهم بجوج. لمدينا معروفة ب لمرسى ديالها وبلاصتها الطبيعية في منطقة كيپ فلوريستيك وبلاناتها بحال جبل الطابلة وكيپ بوينت. فعام 2014، تكلاسات كيپ تاون احسن بلاصة ف العالم يقدر يزورها لواحد، علا حساب نيويورك تايمز. و تكلاصات ف لبلاصة اللولا تا عند ديلي تيليڭراف ف عوام 2016 و 2023. كيپ تاون هي اقدم مدينة في جنوب افريقيا، و اول مدينا بناوها لاوروپيين وبقاو فيها لوقت كامل ف افريقيا جنوب الصحرا. وصل ليها يان ڤان ريبيك ف 6 ابريل 1652 و دار مستعمرة كيپ فوك، هو والشركة لهولاندية د الشرق د لهند. تطورات كيپ تاون تا ولاّت اول سونطر اوروپي ف قصبة الامل الجيد، و ولات السونطر الاقتصادي والثقافي ديال قطاع كيپ. حتى وقيتة السخانة د الدهب ("gold rush") ف ويتواترساند والطلعة فالنيڤو ديال جوهانسبرڭ، كانت كيپ تاون اكبر مدينة ف جنوب افريقيا. لبلاصة لمدنية عدها خط ساحلي طويل على المحيط الاطلسي و لي داخلة فيه خليج فالسي، وكيبقا غادي تال جبال هوتنتوت هولندا ف الشرق. كاين المتنزه الوطني د جبل الطبلة ف لحدود د لمدينة، و كاينين بزاف د لمحميات الطبيعية خرا وبلايص محمية بحرية ف لمدينا، و ف جوارها، باش يحميو البيئة الطبيعية الارضية والبحرية و شكالها لكتيرة.
داكا (مدينة)

داكا (ب لبنڭالية: ঢাকা) هي لعاصيما د بانݣلاديش و اكبر مدينا فيها. جات ف لوسط د لبلاد، على ديلطا لڭانج، لي كيتلاقاو فيه ويدان بوريڭانڭا، توراڭ، داليشواري، و شيطالاكشيا. هي لعاصيما د لبلاد من نهار ستاقلات ف 1971. تيسكنو ف داكا تقريبا 10، 2 مليون د الناس، على حساب لاحصاء د 2022. مع لمنطقة اللي ضايرا بيها، تيوصلّو السكان د لبلاصة ل 22، 4 مليون، و هو اللي تيخلّيها تكون تاسع اكبر مدينا ف لعالم من جيهت لعدد د السكان. داكا معروفا بالرسيم على لكرارس اللي كيدورو فيها (كيتسمّاو ريكشو)، و هاد لفن عتارفات بيه ليونيسكو ترات لا مادي ديال لانسانية.
باخنو

باخنّو ولّا بوخنو ولّا سانسو (السمية لعلمية "arbustus unedo") نوع ديال الشجر ب خضورية دايمة و حجمو صغير من فاميلة "Ericaceae". لموطن لاصلي د هاد النوع هوّ لحوض لمتوسطي و ؤروپا لغربية. هاد الشجرة كاتدير حبات د لفاكهة كاتشبه للتوت لبري، ولايني راه ماكاتجيش ڭاع للشجرة د التوت لي كاتنتامي ل فاميلة "Fragaria". طاكصونوميا. باخنّو كان من بين النواع لي وصفها كارل لينايوس "Carl Linnaeus" ف لمجلد اللول ديال كتابو نواع لعشوب "Species Plantarum" ف 1753، و هوّ لي عطاه السمية لعلمية ديالو. التوزيع الجغرافي. باخنو منتاشر ف لحوض لمتوسطي بحال ف شمال افريقيا (لمغريب، الدزاير، تونس، ليبيا)، ف جنوب ؤروپا (سپانيا، لبرطقيز، و جنوب فرانسا، الطاليان، صلوڤينيا، كرواتيا، مونطينيڭرو و ليونان) و ف الشرق لاوسط (تركيا، فلسطين، اسرائيل، لاردن، لبنان، سوريا). كانلقاوها تا ف غرب فرانسا، البانيا، بلغاريا و جنوب ارلاندا. التّخدام. التوت ديال باخنّو فيه بزاف د السكّار ب نسبة ديال 40%، و ڤيطامينات مضادة للتاكسيد بحال ڤيطامين سي، بيطا كاروتين، ڤيطامين بي 3، و طوكوفيرول، و اسيدات ؤرڭانية ب نسبة ديال 9%. كاتقدر تّكال طرية، ولايني اغلبية طايبة حيت طرية كاتّجرح بزّربة شي لي كيخلي الطرونصپور ديالها ماشي عملي. لفاكية د باخنو كاتخدم سيرتو ف لكوفيتير، يوڭورت، ولّا لمصاوبة د الشراب، بحال "ميدرونيو" ف لبرطقيز. ف البانيا كيصاوبو منو "راكيا"، لي هوّ نوع د ماحيا تقليدي عندهم. لوراق ديال باخنو كيتخدّمو تا ف الطب د لعشوب سيرتو ضد الطونسيو و مرض السكار.
لوتسو

اللوتسو (بالمالطية: [lutt͡su]، الجمع: luzzijiet) هوا باطو ديال الصيد التّقليدي من الدزيرات د مالطا. هاد الباطوات ملونين ومشهورين بالعينين اللي مرسومة فالقدام ديالهم. اصلو. الـلوتسو تطور فالبدية ديال القرن العشرين. كان مقادة للباطوات القديمة بحال الـ"فيريلا" (ferilla) والـ"فريڭاتينا" (fregatina). هاد التبديلات و الروتوشات جاو باش الباطو مايتزعزش وسط الماج ويكون و يكون ساهل فالتحراك وميبرزطش الصيادة والسياح. التخدام. اللوتسو خدموه فاللول باش يصيدو فالميمان القراب من لاپلاج، والموطور خلاهم يمشيو بعيد فالبحر وبدا شوية بشوية تاياخذ بلاصة الكاجيك "kadjjik". تخدم تاني الترونسپور د المونة بينات المراسي ديال دزاير مالطا. لامارين النڭليزية خدمات اللوتسو باش تمون البابّورات ديالها سوا الحربية ولا التجارية. و فوقيتة د الحرب العالمية الجاوجة، كان اللوتسو مكلف بالعتيق فالمرسى الكبير. اهميتو فالثقافة د مالطا. اللوتسو ولى رمز للتراث البحري المالطي وكايبان بزاف فالتصاور السياحية و فالطابلوات الفنية. بالنسبة للعينين كيعتاقدو الصيادة باللي راه كاتحميهم من الخطر اللي فالبحر، وهاد التقليد يمكن يكون جاي من الوقيتة الفينيقية القديمة. التحديات اللي كاتواجهو. الباطوات الجداد اللي مطورين كثر كتنافس اللوتسو فالضومين د الصيد. و كاين تا تحديات فالخدمة اللي كاتدار باش ياضاپتيو اللوتسو مع العبارات البيئية الجديدة والقوانين لي كيتعلقو بالصيد و باقي الامور التنظيمية.
الراية ديال مالطا

بدات الخدمة بالراية ديال مالطا ديال دابا ف 21 شتنبر 1964، بعد ما ستاقلات على بريطانيا. الراية ديال مالطا مقسمة بالطول على جوج، باللون لبيض و لحمر، و ف لقنت ديال الجهة البيضة، كاين فيها صليب جورج البريطاني تاريخ الراية. كاتقول واحد الاسطورة بلي اللون البيض و الحمر ختارهم جورج اللول، الكونت ديال صقلية عام 1090 فاش نزل فمالطا بعد ما توقفو النورمان من الهجوم ديالهم ضد الجنوب دالطاليان، و طلب من المسيحيين ديال مالطا يتحاربو معاهم ضد العرب. الراية ديال مالطا فيها الصليب ديال القديس جورج، لي معروف باللون لبيض ديالو على خلفية حمرا. نويطات.
علاج ضوئي حراري ب لڭاز

العلاج الضوئي الحراري بالڭاز () هي تقنية عصرية كتستعمل ف علاج الاورام د لكونصير، و كتعتمد على تسخين الخلايا د لكونصير و ستعمال ڭازات علاجية باش يتقضى عليها. المبدا. هاد التقنية كتخدّم جزيئات نانوية (نانو مواد) مكونة من نيتريد النيوبيوم (Nb2C) مغلفة بطبقة ديال السيليكا اللي فيها مسامات. هاد المسامات كتخزن مادة معروفة ب سمية S-nitrosothiol (RSNO) اللي كتطلق ڭاز اكسيد النيتريك (NO) فالبلاصة اللي فيها الورم ملي كيتعرضو ل الشعا د الليزر القريبة من الشعا تحت لحمر (NIR-II). التطبيق. ملي كيتعرضو هاد النانو مواد الشعا د الليزر، كيسخنو و كيطلقو ڭاز اكسيد النيتريك، اللي كيخدم مع الحرارة باش يقتل الخلايا د لكونصير. هاد الطريقة كتسمح بالعلاج الفعال ديال الاورام د لكونصير بلا ما تضر النسايج السليمة المجاورة. الابحاث. الدراسات اللي تدارو على هاد التقنية بينو بلي العلاج الضوئي الحراري بالڭاز فعال ف تنقيص نمو الاورام د لكونصير. هاد النتائج تنشرت فمجلة "Advanced Science" ف2020، و كتبين بلي هاد التقنية عندها مستقبل واعد فمجال علاج لكونصير، خصوصا النواع اللي ما كتستجبش للعلاجات التقليدية.
ليستة د المثلات المغربية بالدارجة

هادي ليستة د المثلات الشعبية بالداريجة اللي منتاشرين فالمغريب.
بيپولير

البيپولير () هو مرضة نفسية كاتاثر على المجاج ديال الواحد. هاد المرض كان كيتسمى قبل "الهوس ليكتيئابي ". الناس لي عندهم هاد المرضة كيعيشو تݣليبات كبيرة ف المجاج ديالهم، من الفرحة الزايدة (لي كيسميوها هوس) للضيم الكبير (لي هو الاكتئاب). ليمارات. ليمارات ديال البيپولير كتختالف على حساب الحالة ديال المريض: النواع. كاينين جوج نواع رئيسيين ديال البيپولير: الاسباب. مازال الاسباب الدقيقة ديال الاضطراب ثنائي القطب ماشي معروفة بالضبط، ولكن العولاما كيعتقدو بلي كاينين اسباب كتيرة كتساهم فيه: التشخيص. التشخيص كيتدار على طريق الطبيب النفسي، لي كيدير دياݣنوستيك شامل للمريض ويسولو على التاريخ الطبي ديالو وديال فاميلتو. خاص المريض يعيش كريز وحدة على الاقل ديال الهوس اولا الهوس الخفيف باش يتشخص بالبيپولير. العلاج. العلاج ديال البيپولير كيكون طويل و كاتدخل فيه: الموهيم هو المتابعة الدايمة مع الطبيب والالتزام بالعلاج حتى ف وقيتات الاستقرار. الخلاصة. البيپولير مرض جدي، ولكن يمكن تحكم فيه ب العلاج المناسب و الدعم. الوعي ب هاد المرض مهم باش الناس لي كيعانيو منو يلقاو المساعدة لي محتاجينها و يعيشو حياة طبيعية و صحية.
دابلين

دابلين ولاّ ديبلان (بلينݣليزية: Dublin، بلارلاندية: Baile Átha Cliath ولاّ: Bleá Cliath) هي لعاصيما د ارلاندا و اكبر مدينة فيها. هي اكبر مدينا تا ف لجزيرة د ارلاندا كاملا. جات ف الشرق د لبلاد، و تاطّل على لمحيط لاطلسي، ف لبلاصة اللي تيصب فيها لواد د ليفي. دابلين عندها تاريخ قديم و سكنو فيها الناس من لعصر لبرونزي. دازو علبها بزاف د لحضارات بحال لڤايكينݣ و النورمان ولينݣليز. هي لعاصيما د ارلاندا من 1542، و لعاصيما د لجمهورية د ارلاندا من لعام اللي ستاقلات فيه ف 1922. تيسكنو ف دابلين تقريبا 600. 000 واحد، ويلا تجمعات مع النواحي ديالها تيوصلو تال 1. 2 مليون د الناس. هي اكبر مركز صناعي ف لبلاد و فيها لمقرات ديال بزاف د الشركات لكبار ف لعالم (بحال امازون و فيسبوك و ݣووݣل) حيت الضريبة هابطة ف ارلاندا.
سركال الويب

سركال الويب () هو واحد التخديمة (app) اللي كاتخلي الواحد يقد يدخل لشي سيت د لويب فاش شي خدايمي كايطلب شي صفحة ديال الويب من شي سيت ويب، السركال كايجيب الفيشييات تاوعها من عند سرباي الويب (السيرڤور) ؤ كافيشّيهم فالشاشة ديال الخدايمي السركالا كايتخدّمو ف شلا دهازات بحال الديسكطوپات اللاپطوپات، الطابليطات، ؤ السمارتفونات. ف 2020، شي 4. 9 مليار واحد تقريبا خدّمو شي سركال من السركالا. اكثر سركال كايخدّموه الناس هو ݣوݣل كروم، فين هارف على 64% ديال السوق العالمية ديال السركالا، تابعو سافاري ب 19%. السركال ديال الويب ماشي هو الموطور ديال التقلاب، واخا بزاف ديال الناس كايتخالطو ليهم. الموطور ديال التقلاب عبارة علا سيت ويب كايعطيك الوصلات (اليانات) ديال سيتات ؤخرين. ولكن باش تقد تتكونيكطا للسرباي د ايتها سيت مالاساس ؤ تافيشيه مالفوق، الخدايمي خاصو يكون مانصطالي عندو شي سركال ديال الويب فشي كونطيكسات تقنيين بزّاف، السركالا ديال الويب كايعطو ليهم ب العومالا ديال الخدايميا user agents.
الصونطر الدولي د لمؤتمرات ف كاطوڤيتسه

الصونطر الدولي د لمؤتمرات ف كاطوڤيتسه (ب لپولونية "Międzynarodowe Centrum Kongresowe w Katowicach") هوّ واحد الصونطر ديال لمؤتمرات و لمحاضرات ب شلّا ستيعمالات "multipurpose". هاد لموضع تحلّ ل عامة الناس ف 2015، و كاين ف لملكية ديال لمجلس د لمدينة د كاطوڤيتسه، ف پولونيا. من ماي 2016، ولّات كاتسيّرو واحد الشركة ديال لاڤينتات PTWP Event Center ب كونطرا ديال لكرا على بزاف د لعوام. التاريخ، الديزاين و لبني. ف اغلب تاريخها، كانت كاطوڤيتسه مدينة ديال لمناجم د لفاخر ف لقلب ديال لمنطقة الصناعية ديال پولونيا، سيليسيا. زيادة على ارينا سپوضيك لي جات حداها، لمتحف السيليسي، و لمبنى ديال لؤركيسطرا د السيمفونيا لوطنية د الراديو د پولونيا، تّبنى الصونطر على منطقة صناعية قديمة لي كان فيها منجم د لفاخر لي كان باقي خدّام تال اللخر د التسعينات. ف 2011، السلطات د لمدينة بداو لمشروع ديال لبني د الصونطر، ب قيمة ديال 378 مليون زلوطي (182 مليون منها من عند لاتحاد لؤروپي). الديزاين دارتو شركة "JEMS Architekci" و لكونطرا ديال لبني تّعطى ل شركة "Polimex–Mostostal". هاد لكونطرا د لبني تّفسخ من بعد، و تّعطى ل شركات ڤاربود "Warbud" و "Mercury Engineering". الديزاين د لمبنى، لي فيه خوية ف لوسط باش مايخبّيش ارينا سپوضيك، تّشكر بزاف، و ترشح ل جايزة ميس ڤان دي روهي ف 2017. لموضع دابا مربوط ديريكت معا سپوضيك ب تونيل دايز تحت لارض. لبني د لموضع تسالا ف مارس 2015، عام مور ما كان مخطط، و من 12 تال 15 مارس ف نفس لعام تدار اول مؤتمر فيه لي كان انطيل اكصپو كاطوڤيتسه "Intel ESL Expo Katowice". التيساع ديالو. الصونطر الدولي د كاطوڤيتسه فيه 4 د لاقسام: لموضع عندو پاركينڭ ب تيساع د 1500 طونوبيلة و طوبيس. معا سپوضيك، الصونطر يقدر يستاضف اڤينت ب 25000 مشارك. لمنطقة التقافية د كاطوڤيتسه. لمجلس د لمدينة ردّ هاد لمنطقة لي تعاود فيها لبني، "زون تقافية" (ب لپولونية "Strefa Kultury"). التطوير لحضاري ديال هاد الزون طاح ب كتر من مليار زلوطي. هاد الزون خدات جوائز متعددة منها: لاڤينتات لمضايفة. من بين لاڤينتات لي تضايفو ف الصونطر:
أعڭمي

اعݣمّي () هو المدوز من الباب الكبير للباب التاني (بلا دفة) اللي كايدخل لقاع الدار البلدية (غالبا المراح بلا ضالة)، كيتبردو فيه الناس ف يامات الصهد حيت تايكون واسع ماشي بحال الكولوار. هاد الطرف من الدار داخل ف المعمار الموري ؤ موجود بزاف ف الرياضات و الديور القدام د سوس و مراكش. الشكل ديالو. اعݣمي يقدر يكون مربع ولا طوالة ولا متلت، ولا يقدر يكون شي مرات غي زنيقة مسݣمة كايمشي فيها اللي داخل للدار و ماكايشوفش شنو كايطرا لداخل حتى كايوصل للمراح. ف شي حالات عند الفاميلات المحافظة بزاف، تايبنيوه على شكل متاهة ملوية اللي كاتحبس الشوفان و الصوت بين اللي ݣالس ف الدار و اللي كاين برّا ديالها. ف شي رياضات د الفاميلات المراكشية القديمة كاتلقا ثلاثة د اعݣميات؛ اللول سميتو اعݣمي البراني هو اللي كايجي نيشان قدام الباب الكبير د الدار، موراه كاين اعݣمي الوسطاني و اللخر هو اعݣمي الدخلاني اللي كايوصل للمراح.
پورسعيد

پورسعيد ولّا بورسعيد هي مدينة مصرية و اللي معروفة ب لعربية تا ب "المدينة الباسلة" (يعني ب الداريجة "لمدينة الزاعمة")، كاينة ف شمال-شرق مصر و تاتطل على لبحر لبيض لمتوسط و المدخل الشمالي ل قناة السويس، و هي العاصمة ديال محافظة پورسعيد، تيسكنو ف پورسعيد كتر من نص مليون واحد. تاسسات پورسعيد ف عام 1859 وقت حفر قناة السويس، ولايني لبلاصة فين تاسسات كان عندها تاريخ قدم من داكشي، و هي قريبة من مدون قدام ديال مصر، و لموضع ديال المدينة خلاها تولي مدينة كبيرة و مهمة ف ليقتيصاد ديال مصر كتيرشي ب لمرسى ديالها. اصل سّمية. السمية د پورسعيد مركبة من كلمة (Port) بلفرونسي لي ب الداريجة كاتعني "مرسى" و كلمة "سعيد"، و هي السمية د الوالي ديال مصر سعيد باشا.
السمسمية

السمسمية هي الة موسيقية مصرية محلية عندها جدور ف مصر القديمة. كاتخدّم هاد لالة ف نواع محددّة ديال لمزيكة لمصرية. كاتخدّم السمسمية ف نوع موسيقي مصري ديال لمزيكة الشعبية لمعروفة ب "السواحلي"، و هي نوع ديال لمزيكة الشعبية لمصرية من الساحل الشمالي د لبلاد، و اللي كاتعتمد على الالات لموسيقية لمصرية لقديمة. تقدر تكون السمسية دخلات ل الساحل الشمالي ديال لبلاد من واد النيل ف لقرن 19 من قيبال عمال مصريين ف قناة السويس. السمسمية كاتخدّم تا ف نواع خرة ديال لمزيكة لمصرية. غالبًا ما كاتخدّم السمسمية معا نوع د الشطيح لمصري كايتسمى البامبوتية، و تا بين مجموعات الموسيقيين لمصريين لمعروفين ب سمية "الصباحية" ف مدينة پورسعيد و مدينة لاسماعيلية. دور السمسمية ف لمقاومة الشعبية ف مصر. لعبات السمسمية دور مهم بزاف خلال فترة حرب لاستنزاف ف مصر؛ حيت كانت الجهاز اللول، و اكتر تاتير ف الحرب لاعلامية؛ و خدّموها سكان لقناة لبسيطة باش يشعلو لمشاعر لوطنية و لمقاومة عند لمصريين.
جمال عبد الناصر

جمال عبد الناصر حسين (تولد ف 15 يناير 1918 ف لاسكندرية - مات ف 28 شتنبر 1970 ف لقاهرة) كان هو الرايس التاني ديال مصر، من 1956 ل 1970.
بوزروڭ

بوزروڭ ولّا تيڭري ولّا لبحرار هو واحد لحيوان كايعيش على الصخور ف جنب لبحر. عندو جوج غشاوات و كايتكال. سميتو ف لعولوم Mytilus galloprovincialis (النوع لّي كاين ف لمغريب جنب موحيط اطلاسي و ف لبحر الدخلاني). ولايني كاينين نواع خرين. سّمية. على حساب محمد شفيق، سّمية ديال هاد لحيوان جات من لامازيغية و مركّبة من "بو" و "وزروڭ" لي كاتعني "مول لكوكياج". سكنة. كايعيش ملاسق على الصخور ديال جنب لبحر. و كايتلسق ف كلشي (متلا عمود لّي كايقيس لما).
ڤيلنيوس

ڤيلنيوس (بالليتوانية: Vilnius، بلالمانية: Wilna، بلپولونية: Wilno، بالروسية: Вильнюс ولاّ Вильна) هي لعاصيما د ليتوانيا و اكبر مدينة فيها. هي تاني اكبر مدينة ف لبلدان د لبلطيق (من مورا ريݣا). جات ف لجنوب لغربي د لبلاد، حدا لحدود مع بيلاروسيا. تاسسات ڤيلنيوس ف لقرن 14 و دازو عليها بزاف د لبلدان و لحضارات، و داكشي علاش عندها سميات ببزاف د اللغات. داز عليها تا ناپوليون بوناپارت، اللي سمّاها "لقدس د ليتوانيا"، حيت شاف باللي كانو ساكنين فيها بزاف د ليهود. هي لعاصيما د لجمهورية د ليتوانيا من 1990، اللي هو لعام اللي خرجات فيه من لاتحاد السوڤياتي. تيسكنو ف ڤيلنيوس شويا كتر من 600. 000 واحد، و فيها اكبر مطار دولي د لبلاد. هي مدينا خدامة على التقافة، كانت ف 2009 هي لعاصيما د التقافة د ؤروپا. لمدينة لقديمة ديالها داخلا فالليسطة ديال مواقع الترات لعالمي ديال ليونيسكو من 1994. لاصل د السمية. ڤيلنيوس واخدا سميتها من لواد اللي كيدوز منها، و اللي سميتو "ڤيلنيا".
مصطفى لعلوي (فلكي)

مصطفى لعلوي (مزيود ف 1966، توفى ف 6 غشت 2024) عالم فلكي مغريبي. كان عضو ف لاتحاد الجيوفيزيكي لميريكاني و ف هيئة التبقشيش ف قسم لفيزيك و لفلك ف وكالة نازا لميريكانية. قرايتو. مصطفى لعلوي اصلو من مدينة تازة، و خدا ليصونس ديالو ف لفيزيك د لحالات لقاسحة من جامعة محمد اللول ف وجدة. مشى موراها باش يقرا ف مركز الدراسات لفضائية د الشعا ف تولوز، فرانسا، و خدا الدوكتورا ف لفيزيك ف 1994. ف داك لعام نيت، تحوّل ل جامعة كاليفورنيا ف لوس انجيلوس فين دار ابحات ديال مور الدوكتورا، و خدا عدد د لمناصب. ف التيز د الدوكتورا، خدم لعلوي معا لاستاد جان ميشيل بوسكي، على لملاحضات لمتعلقة ب منطقة الشفق لقطبي لي تجمعو بواسطة مركبة لفضاء اوريول 3 "Auréole 3". اعمال ديالو. لابحات ديالو مركزة على لفيزيك ديال لغلاف لمغناطيسي، ب تخدام النمادج و لمحاكية. و هيّ مرتابطة سيرتو ب الدراسة د لفرتيتات بحال لايونات و لفرتيتات لي كيجيو من الشمش ف لوقت ديال لعواصف.
جدري القرود

جدري القرود هو مرض كيجي من ڤيروس سميتو ڤيروس جدري القرود. هاد المرض كيخلي الواحد يطلعو ليه حبوب فالجلد كيوجعو بزاف، وكتنفخ ليه الغدد اللمفاوية، و كتجيه السخانة. ف الغالب الناس كيبراو منو مزيان، ولكن كاين شي وحدين كيمرضو بزاف. كيفاش كيتنقل. اي واحد ممكن يشد جدري القرود. هاد المرض كيتنقل بهاد الطرق: ليمارات. ليمارات ديال جدري القرود كيبانو عادة فالسيمانة اللولة، ولكن ممكن يبانو من نهار واحد حتى ل21 يوم من بعد ما الواحد يتعرض للڤيروس. ليمارات كيبقاو عادة من جوج سيمانات حتى ل4 ديال السيمانات. ليمارات اللي كيبانو بزاف هوما: عند شي ناس، اول حاجة كتبان هي الحبوب فالجلد، وعند ناس خرين كيبانو ليمارات خرين قبل. العلاج. الهدف من العلاج هو لعلاج ديال الحبوب اللي فالجلد و النقيص ديال الوجع و منع المشاكل الكبيرة. التهلّو من بكري مهم على ود التحكم فالاعراض و تجنب المشاكل الكبيرة. الجلبة ديال جدري القرود تقدر تعاون ف منع العدوى. خاص الجلبة تخاد ف 4 يام من بعد لمخالطة ديال شي واحد مريض (ولا ف 14 يوم ايلا ماكانوش اعراض). لحماية منو. ايلا كان لواحد مريض بجدري القرود، خاصو: باش ما ينتاشرش جدري القرود بين الناس، خاص المرضى يعزلو راسهم ف الدار، ولا ف السبيطار ايلا كان ضروري، طول الوقت اللي فيهم العدوى (من اللول ديال الاعراض حتى يبرا الجلد و تطيح القشرة). تغطية البقع و لبس الكمامة الطبية ملي كايكونو مع ناس خرين ممكن يعاون باش ما ينتشرش المرض.
لإسكندرية

لاسكندرية () هي مدينة مصرية و اللي معروفة ب لعربية تا ب "عروس البحر الابيض المتوسط" (يعني ب الداريجة "عروس لبحر الدخلاني")، كاينة ف شمال-غرب مصر و تاتطل على لبحر الدخلاني، و هي تاني اكبر مدينة ف لبلاد مورا لقاهرة، و هي العاصمة ديال محافظة لاسكندرية، تيسكنو ف لاسكندرية علاين 5 مليون و نص د الناس. تاسسات لاسكندرية ف عام 332 ق. م وقت اليكساندر لكبير، و كانت لعاصمة د مصر تا دخلو ليها لعرب ف 642 ميلادية. دازو على لاسكندرية بزاف د لحضارات منها ليونانية و الرومانية و لعربية و لاتراك لعتمانيين و لفرانساويين و لبريطانيين. كل وحدا من هاد لحضارات خلات اتر ديالها ف لمدينة، و خلاها تولي مدينة كبيرة و مهمة ف ليقتيصاد ديال مصر كتيرشي ب لمرسى ديالها.
ڤادوز

ڤادوز (بلالمانية: Vaduz) هي لعاصيما د ليخطنشطاين و تاني اكبر مدينة فيها (مورا لمدينا د شان "Schaan"). جات ف لغرب ڭاع د لبلاد، حدا لحدود مع سويسرا، و تيدوز فيها لواد ديال الراين. هي من لعواصم الصغار د ؤروپا، و تيسكنو فيها شويا كتر من 5000 واحد ڤادوز ما فيها لا مطار لا محطة ديال الطران، و تيسافرو ليها الناس اما بالطونوبيل ولا بلكار. فيها فرقا ديال لكورا (اف سي ڤادوز) كاتلعب ف لبطولة د سويسرا.